Document ID: 32004R0026

32004R0026
L 005/25
JURNALUL OFÍCIAL AL UNIUNII EUROPENE
REGULAMENTUL (CE) NR. 26/2004 AL COMISIEI
din 30 decembrie 2003
privind registrul flotei de pescuit comunitare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în cadrul politicii comune în domeniul pescuitului (1), în special articolul 15 alineatele (3) și (4),
întrucât:
(1)
Pentru aplicarea normelor politicii comune în domeniul pescuitului, în conformitate cu articolul 15 din Regulamentul (CE) nr. 2371/2002, se impune ca fiecare stat membru să țină un registru al navelor care arborează pavilionul acestuia și se impune Comisiei stabilirea unui registru al flotei de pescuit pe baza registrelor naționale.
(2)
Pentru a constitui un instrument eficace și complet pentru punerea în aplicare a normelor politicii comune în domeniul pescuitului, registrul flotei de pescuit comunitare ar trebui să includă toate navele de pescuit comunitare, inclusiv cele utilizate exclusiv în acvacultură.
(3)
Pentru a dispune de informații esențiale pentru gestionarea capacității flotelor de pescuit și a activității acestora, ar trebui să se identifice datele privind caracteristicile navelor care trebuie să figureze în registrul ținut de fiecare stat membru în conformitate cu articolul 15 alineatul (1) din Regulamentul (CE) nr. 2371/2002.
(4)
Pentru a asigura o actualizare regulată a registrului flotei de pescuit comunitare este necesară definirea procedurilor de transmitere la Comisie a datelor care figurează în registrul fiecărui stat membru.
(5)
Caracteristicile și marcajele exterioare înscrise în registrul ținut de fiecare stat membru ar trebui să fie menționate în conformitate cu Regulamentul (CEE) 2930/86 al Consiliului din 22 septembrie 1986 de definire a caracteristicilor pentru navele de pescuit (2), astfel cum a fost modificat ultima dată prin Regulamentul (CE) nr. 3259/94 (3) și Regulamentul (CEE) nr. 1381/87 al Comisiei din 20 mai 1987 de stabilire a normelor detaliate referitoare la marcajul și documentarea navelor de pescuit (4).
(6)
Statele membre ar trebui să urmărească constant calitatea datelor prezentate în registrele lor naționale și să asigure verificarea acestora de către Comisie de îndată ce sunt primite.
(7)
Pentru monitorizarea deplasărilor navelor între statele membre și pentru a asigura o legătură precisă între datele din registrul flotei de pescuit comunitare și cele din alte sisteme de informații referitoare la activitățile de pescuit, este important să se atribuie un număr de identificare unic fiecărui nave de pescuit comunitare, care nu poate în nici un caz să fie reatribuit sau modificat.
(8)
Pentru a asigura aplicarea efectivă a prezentului regulament și pentru simplificarea gestionării datelor, ar trebui să se definească mijloacele de comunicare care urmează să se utilizeze între statele membre și Comisie.
(9)
Ar trebui să se stipuleze că Comisia urmează să asigure accesul statelor membre la totalitatea datelor din registrul flotei de pescuit comunitare, în conformitate cu dispozițiile referitoare la protecția datelor cu caracter personal stabilite de Regulamentul (CE) nr. 45/2001 al Parlamentului European și al Consiliului (5).
(10)
Ținând seama de modificările aduse metodei de gestionare a registrelor navelor de pescuit de articolul 15 din Regulamentul (CE) nr. 2371/2002, ar trebui ca Regulamentul (CE) nr. 2090/98 al Comisiei din 30 septembrie 1998 privind registrul comunitar al navelor de pescuit (6), astfel cum a fost modificat ultima dată prin Regulamentul (CE) nr. 839/2002 (7), să se abroge.
(11)
Măsurile prevăzute de prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
Articolul 1
Obiectul
(1) Prezentul regulament:
(a)
determină datele minime privind caracteristicile și activitatea navelor care trebuie să figureze în registrul pe care fiecare stat membru îl ține pentru navele de pescuit care arborează pavilionul său (denumit în continuare „registru național”);
(b)
stabilește obligațiile statelor membre referitoare la colectarea, validarea și transmiterea datelor din registrul lor național către Comisie;
(c)
stabilește obligațiile Comisiei referitoare la gestionarea registrului flotei de pescuit comunitare (denumit în continuare „registru comunitar”).
(2) Datele din registrul comunitar servesc drept referință pentru aplicarea normelor politicii comune în domeniul pescuitului.
Articolul 2
Domeniul de aplicare
Prezentul regulament se aplică tuturor navelor de pescuit comunitare, inclusiv celor utilizate exclusiv în acvacultură, definite la punctul 2.2 din anexa III la Regulamentul (CE) nr. 2792/1999 al Consiliului (8).
Articolul 3
Definiții
În sensul prezentului regulament, se aplică următoarele definiții:
1.
„eveniment”: orice intrare sau ieșire din flotă a unei nave sau înmatriculare sau modificare a uneia dintre caracteristicile acesteia definite la anexa I;
2.
„transmitere”: transfer numeric al unuia sau mai multor evenimente prin rețeaua de telecomunicații stabilită între administrațiile naționale și Comisie;
3.
„instantaneu”: ansamblul evenimentelor înregistrate pentru navele care constituie flota unui stat membru între data recensământului indicat la anexa I și data transmiterii;
4.
„date cu caracter personal”: numele și adresele agenților și proprietarilor navelor de pescuit.
Articolul 4
Colectarea datelor
Fiecare stat membru colectează fără întârziere datele menționate la anexa II pentru navele de pescuit comunitare care arborează pavilionul său.
Articolul 5
Înregistrarea în registrul național
Fiecare stat membru validează datele colectate în conformitate cu articolul 4 și le înregistrează în registrul său național.
Articolul 6
Transmiterea periodică
În prima zi lucrătoare din lunile martie, iunie, septembrie și decembrie ale fiecărui an, fiecare stat membru transmite Comisiei un instantaneu.
Articolul 7
Înregistrarea în registrul comunitar
(1) La primirea instantaneului, Comisia verifică datele conținute de acesta și le trece în registrul comunitar. În cazul în care nu se detectează nici o eroare, instantaneul respectiv îl înlocuiește pe cel precedent.
În cazul în care se detectează erori, Comisia își comunică observațiile statului membru care face corecțiile necesare în registrul său național și trimite Comisiei un nou instantaneu în decurs de zece zile lucrătoare de la notificarea Comisiei.
(2) După primirea și verificarea noului instantaneu, Comisia îl înregistrează sau îl respinge, în cazul în care instantaneul conține erori care nu sunt compatibile cu punerea în aplicare în mod corect a politicii comune în domeniul pescuitului.
În cazul în care instantaneul acceptat conține în continuare erori, acestea se comunică statului membru care își asumă obligația de a le corecta fără întârziere în conformitate cu procedura prevăzută la articolul 8.
(3) Registrul comunitar este accesibil statelor membre, în conformitate cu normele stabilite la articolul 11, timp de 20 de zile de la data transmiterii periodice a instantaneului.
Articolul 8
Transmiterea interimară
(1) În cazul în care este necesar, din motive de punere în aplicare a măsurilor speciale în cadrul politici comune în domeniul pescuitului, un stat membru, fie din proprie inițiativă, fie la cererea Comisiei, transmite fără întârziere din registrul său național datele actualizate pentru nava în cauză.
(2) Datele transmise trebuie să conțină pentru fiecare navă detalii privind evenimentele de la data intrării acesteia în flotă până la data transmiterii.
(3) La primirea instantaneului, Comisia verifică datele și le înlocuiește pe cele aflate în registrul comunitar.
Articolul 9
Mijloace de comunicare între Comisie și statele membre
(1) Transmiterea datelor între Comisie și statele membre este gestionată cu ajutorul unei aplicații informatice elaborate de către Comisie.
(2) Registrul comunitar și datele referitoare la verificări și monitorizarea transmiterilor sunt accesibile statelor membre prin Internet.
Articolul 10
Numărul de identificare „CFR”
Numărul CFR menționat în anexa I servește la identificarea navelor de pescuit într-un mod unic. Se include în toate transmiterile de date dintre statele membre și Comisie referitoare la caracteristicile și activitățile navelor de pescuit.
Acest număr se atribuie definitiv în cazul în care o navă este înscrisă pentru prima oară în registrul național. Nu se poate modifica sau reatribui unei alte nave.
Articolul 11
Accesul
(1) Statele membre au acces la toate datele conținute în registrul comunitar, cu condiția să fie în conformitate cu dispozițiile referitoare la protecția datelor cu caracter personal care rezultă din Regulamentul (CE) nr. 45/2001, în special articolul 8.
(2) Publicul are acces la o versiune a registrului comunitar care nu conține date cu caracter personal.
(3) Comisia tratează cererile de acces la datele cu caracter personal din registrul comunitar în conformitate cu dispozițiile din Regulamentul (CE) nr. 45/2001.
Articolul 12
Abrogarea
Regulamentul (CE) nr. 2090/98 al Comisiei se abrogă.
Articolul 13
Intrarea în vigoare
Prezentul regulament intră în vigoare la 1 septembrie 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 decembrie 2003.

Labels: 12
18
6